Na dit seyde jan de jode met sinen gelevden voersprake al waert also dat
hij gekint hedde dat dese goede gestaen hedden op die vand meynartshove
op hen chijnsboeck van arscot over lx en lxx jair dat hem dat gheen
onstade doen en sal want leefde jan van hubtingen noch hij wae out
opten dach van heden lxx oft lxxx jair seet voert dat daneel
van zurpele sijns vermets megherens volcomen en es want hij die
maescap niet gethoent en heeft van grade te grade met levender
waerheit so hij sculdich were te doen en ands niet dan met scepen
brieven Ende meyndt en hoept want haert van leeuwe met
sinen medegesellen inden yersten gedragen heeft dat katline moed
noch lijfde ende leefde so leefde dan noch die cochtersse vande
goeden en so en es daensprake van rechte niet geschiet wat
die tochtersse en derfwijf te samen aengesproken soude hebbe
dwelc also niet geschiet en es en begde datmen sijn wairheit
horen woude
thoenisse jans die jode
henrick vanden zavelpoele willem van luye jacop scoezitte en
goert vander coevoert tuyghden eendrechtelic op hoe eedt dat
jans van hubtingen gerechten name was vand meynartshoven
tuyghende voert dat hen wel kenlic wae dat die goede daer
om tgedinge es comen sijn van des selfs jans moed wegen en
dat sijn moeder die goede besat en daer uut gestorven es als
uut hoen erve en dat willem jans vad daer in bleef sittende
als een tochte Ende dat joffr lijsbeth stypelarts jans wijf van
kyemen was die naeste levende jans wilen van hubtinghen van
wettighen bedde ende vander zijde van daer die voirg goede
comen sijn Tuyghende meer dat jan vand meynartshoven hiedt
jan van hubtingen om des wille dat sijn moeder hiet van
hubtingen en dat die goede van der moeder ziden comen sijn
Tuyghen noch waert also dat jan van hubtingen noch lijfde
en leefde dat hij wel out wae lxxx oft xc jae tuyghende
voert dat die selve jan alle sinen duerdach inde voirs goede
geseten heeft en na de doet van hem jan sijn bastart zoen
met testamente en na sijn doet sijn wettich dochter en dat
jan de jode daer na van desen goeden in possessien geweest
heeft en noch es en dat die plaetse daer dese goede gelegen
sijn geheeten es die stoffiene en dat daer inne gelegen sijn
vele boende beemde xxx oft xl boende of meer en dat die hoveycke
op dese goede niet en stonde